
[bookmark: _Toc64878339]Møllegården skal reddes
Lidt uden for byen ligger Møllegården. Det er en gammel gård med marker, køer, høns, en stor stald, et drivhus og en lade fyldt med korn og halm.
Gården har været i den samme familie i mange år. Nu er det landmanden Marie, der driver den. Hun holder meget af gården, men de fleste maskiner og systemer er gamle. Næsten alt skal kontrolleres og sættes i gang med håndkraft.
Hver morgen står Marie op, længe før solen står op. Hun går den samme runde på gården for at se, om alt er, som det skal være.
Men denne sommer begynder problemerne for alvor.
En alt for varm stald
En morgen er luften inde i stalden meget varm. Køerne står tæt sammen og virker urolige.
Marie åbner alle døre og vinduer. Derefter finder hun en gammel ventilator frem. Problemet er bare, at hun først opdager varmen, når hun selv kommer ind i stalden.
“Jeg kan jo ikke stå herinde hele dagen og mærke efter,” siger hun. “Hvordan kan jeg opdage det, før dyrene får det for varmt?”
Det tomme vandtrug
Senere går Marie ud på marken for at se til køerne. Da hun kommer hen til vandtruget, er det næsten tomt.
Hun fyldte det ellers om morgenen, men en samling på et vandrør har været utæt. Vandet er langsomt løbet ud.
Køerne kan ikke fortælle Marie, at der mangler vand. Derfor opdager hun det først, da hun kommer forbi.
“Der må være en måde, hvorpå jeg kan få besked, inden vandtruget bliver tomt,” tænker hun.
Marken, der fik for meget vand
På vej tilbage mod gården ser Marie, at vandsprederen stadig vander marken. Jorden er mørk og våd.
Det regnede kraftigt om natten, så planterne har allerede fået masser af vand. Alligevel har vandsprederen kørt hele morgenen.
“Det er spild af vand,” siger Marie. “Nogle dage er jorden tør, og andre dage er den våd. Jeg har brug for hjælp til at finde ud af, hvornår planterne faktisk mangler vand.”
Den åbne låge
Pludselig hører Marie en mærkelig lyd bag sig.
En af køerne står midt på gårdspladsen.
Lågen til marken er ikke blevet lukket ordentligt. Vinden har skubbet den op, og nu er flere af køerne på vej ud.
Marie skynder sig hen og lukker lågen.
“Det kunne være gået helt galt,” siger hun. “Jeg har brug for at vide det med det samme, hvis en låge eller en stalddør står åben.”
Det tunge arbejde
Inde i laden står der sække med foder. Hver dag skal Marie flytte foderet hen til dyrene og hælde det i deres fodertrug.
Sækkene er tunge, og arbejdet tager lang tid.
Det samme gælder, når kornet skal flyttes fra den ene ende af laden til den anden. Marie bruger en skovl og en trillebør, men hun bliver hurtigt træt.
“Kunne man mon bygge noget, der kunne hjælpe med at flytte foder eller korn?” tænker hun. “Det skal være sikkert, og det må ikke bruge mere energi end nødvendigt.”
Korn over det hele
Om eftermiddagen kommer der nyt korn til gården. Kornet bliver hældt ned i en stor beholder.
Marie kan ikke se, hvor meget der er i beholderen. Pludselig er den fuld, og kornet løber ud over kanten og ned på gulvet.
“Hvis bare jeg havde fået en advarsel lidt tidligere,” sukker hun, mens hun finder kosten frem.
Fare på gårdspladsen
Mens Marie fejer kornet sammen, kommer gårdens traktor rundt om hjørnet.
En medarbejder kommer samtidig ud fra laden med en trillebør. De kan ikke se hinanden, fordi der står en stor stak halmballer i vejen.
Traktoren når heldigvis at standse.
“Det her sted er ikke sikkert nok,” siger Marie. “Vi har brug for en måde at advare mennesker på, når der kommer en traktor eller en anden maskine.”
Brevet til jer
Om aftenen sætter Marie sig ved køkkenbordet. Hun er træt, men hun har fået en idé.
Hun skriver et brev:
Kære opfindere
Møllegården har brug for jeres hjælp.
Jeg vil gerne gøre gården mere moderne, sikker og bæredygtig. Men jeg vil ikke have teknologi overalt bare for teknologiens skyld. Løsningerne skal løse et rigtigt problem, være enkle at bruge og passe godt på både dyr, mennesker og natur.
I skal vælge et af problemerne på gården og bygge en prototype på en løsning.
Jeres prototype skal kunne registrere noget, give en besked eller udføre en opgave. I skal teste den flere gange og undersøge, om den faktisk hjælper.
I må gerne bruge pap, sølvpapir, ledninger, lys, lyd, motorer og micro:bits.
Men husk: En moderne løsning er kun en god løsning, hvis der faktisk er brug for den.
Venlig hilsen
Marie fra Møllegården
Næste morgen sender Marie brevet af sted.
Nu venter hun kun på jeres ideer.

